Aalborg-pigen Stine Rex har løbet det ene 24 timers løb efter det andet. Hun løber så meget, at hendes negle falder af hendes tæer, og hendes vabler på fødderne får vabler, men det stopper hende ikke. Nu har Stine Rex nemlig sat sig for at løbe 48 timer i streg til et løb i Florida. - Det kunne være så cool, hvis jeg kunne lave tre Danmarksrekorder på et år, siger ekstremløberen, Stine Rex. Stine Rex slog dansk rekord for første gang i maj i år, hvor hun deltog i EM i 24 timers løb i Rumænien. Her løb hun sig til en sølvmedalje med 241,91 kilometer, hvilket var en forbedring af den hidtidige danske rekord med hele ni kilometer. I september hoppede Stine Rex igen i løbeskoene til ”Mors 100 Miles”. Her skulle hun løbe 160 kilometer i frygteligt vejr, og endnu engang slog nordjyden dansk rekord. - Det er måske lidt åndsvagt, men det kunne bare være så sejt, hvis man googlede mit navn, og der så stod på Wikipedia, at jeg har slået tre rekorder på et år, siger Stine Rex og griner. En ære at deltage Selvom Stine har en helt stor drøm om at slå hele tre danske rekorder på et år, har hun ikke selv meldt sig til løbet i Florida. Hun har nemlig, som en af de få, fået en invitation til løbet. - Man bliver inviteret til løbet, og dem der deltager, vil gerne slå en rekord. Det er en kæmpe ære at blive inviteret, siger Stine Rex. Til løbet skal Stine Rex løbe rundt i den samme cirkel, som er en kilometer lang, så mange gange hun kan på 48 timer. - Jeg bliver ved med at løbe, fordi det er sjovt og fordi jeg er god til det. Jeg gør det for at imponere andre, men også for at imponere mig selv, siger Stine Rex. Løbet finder sted den 15. november.

Referat:
Stine Rex sætter gang på gang rekord ved nogle af verdens hårdeste ekstremløb. Nu vil hun sætte en mere.